Source: http://www.demagog.sk/diskusie/660/trenciansky-samospravny-kraj
Timestamp: 2017-09-25 04:29:30+00:00
Document Index: 12786709

Matched Legal Cases: ['§5', '§5', '§8', '§8', '§9', '§9', '§11', 'čl. 1']

Demagog.sk - Trenčiansky samosprávny kraj
„Konkrétne KOCR Trenčín Región je odnožou úradu VÚC aj tým, že predsedom KOCR (krajská organizácia cestovného ruchu) je bývalý riaditeľ úradu VÚC a riaditeľkou KOCR je bývalá zamestnankyňa VÚC, ktorá mala na starosti cestovný ruch.“
Výrok Renáty Kaščákovej z blogu o krajských organizáciách hodnotíme ako pravdivý, Zákon č. 91/2010 Z. z. o podpore cestovného ruchu stanovil blízky vzťah medzi vyšším územným celkom a krajskou organizáciou. Súhlasí aj prepojenie funkcií predsedu a výkonnej riaditeľky KOCR Trenčín s Úradom Trenčianskeho samosprávneho kraja.
Zákon č. 91/2010 Z. z. o podpore cestovného ruchu ustanovil krajské organizácie cestovného ruchu (KOCR), ktoré majú spolu s Ministerstvom dopravy, výstavby a regionálneho rozvoja, s vyššími územnými celkami (VÚC), obcami a inými organizáciami zabezpečovať plnenie úloh v oblasti cestovného ruchu.
VÚC sú voči KOCR nadradené, podľa §5 písm. a majú právomoc KOCR založiť a podieľať sa na ich spolufinancovaní. VÚC takisto podľa §5 písm.b spolupracuje s KOCR pri tvorbe koncepcie rozvoja cestovného ruchu, ročného plánu aktivít a monitorovacej správy o vývoji cestovného ruchu na území kraja.
Hlavným cieľom KOCR je podľa §8 ods.1 zákona vytváranie podmienok pre rozvoj cestovného ruchu v kraji. Jej členmi sú podľa §8 ods.2 VÚC a aspoň jedna oblastná organizácia pôsobiaca na území kraju. Financovaná je prostredníctvom príspevkov od VÚC a oblastnej organizácie.
KOCR je podľa §9 ods. 1 a 2 zákona založená zakladateľskou zmluvou a vzniká na ustanovujúcom valnom zhromaždení, ktoré zvolá predseda VÚC. Následne je podľa §9, ods. 4 povinný predložiť návrh stanov a zloženia krajskej organizácie. Medzi orgány KOCR patrí valné zhromaždenie, ktoré je tvorené zástupcom VÚC a zástupcami oblastných organizácií. Ďalším je predseda krajskej organizácie, ktorý je štatutárnym orgánom, volí ho valné zhromaždenie na návrh predsedu VÚC. Posledným orgánom je podľa §11 písm.a výkonný riaditeľ krajskej organizácie, ktorého volí valné zhromaždenie na návrh predsedu KOCR
KOCR Trenčín región vznikla z iniciatívy Trenčianskeho samosprávneho kraja a oblastných organizácií cestovného ruchu Regiónu Horná Nitra – Bojnice, Trenčianskych Teplíc, Regiónu Horné Považie a Trenčínu a okolia. Kaščáková na svojom blogu tvrdí správne, že predsedom KOCR Trenčín región je od ustanovujúceho valného zhromaždenia 4. mája 2015 Mgr. Juraj Gerlici, bývalý riaditeľ Úradu Trenčianskeho samosprávneho kraja, ktorého vo funkcii nahradil Mgr. Michal Žitňanský. Výkonnou riaditeľkou KOCR je PhDr. Eva Frývaldská, v minulosti pôsobiaca na Úrade TSK, zodpovedná za oblasť cestovného ruchu.
„Naši absolventi tvoria najpočetnejšiu skupinu nezamestnaných.“
V štatistikách Štatistického úradu SR (ŠÚ SR) a Ústredia práce, sociálnych vecí a rodiny (ÚPSVaR) sú vyhľadateľné údaje, ktoré výrok Štefana Škultétyho vyvracajú, a preto ho označujeme za nepravdivý.
Výrok pochádza z príspevku na blogu súčasného primátora Trenčianskych Teplíc a nezávislého kandidáta na predsedu Trenčianskeho samosprávneho kraja zo dňa 17. júla 2017, v ktorom menovaný zdôvodňuje svoju kandidatúru na danú pozíciu.
V prvom rade, Štefan Škultéty nijak nedefinuje výraz "absolventi," čo je v danom prípade kľúčové. Podľa oficiálnej definície ŠÚ SR je absolvent školy "nezamestnaný občan mladší ako 25 rokov veku, ktorý skončil sústavnú prípravu na povolanie v dennej forme štúdia pred menej ako dvomi rokmi a nezískal prvé pravidelne platené zamestnanie, ktoré trvalo viac ako 6 po sebe nasledujúcich mesiacov." Aplikujme túto definíciu na každú ďalšiu zmienku o absolventoch.
Článok, na ktorý Škultéty týmto výrokom v blogu odkazuje, o nezamestnanosti absolventov nehovorí. Pracuje s počtom nezamestnaných do 30 rokov, ktorých bolo v Trenčianskom kraji ku koncu mája 2017 celkom 3 797. Táto skupina tvorí vyše 24% z celkového počtu nezamestnaných v kraji (15 576). Podľa údajov ÚPSVaR, počet nezamestnaných absolventov škôl bol v máji 2017 celkom 806, čo je len 5,2%. Už v porovnaní napríklad s počtom nezamestnaných starších ako 55 rokov, ktorých bolo v máji 2017 celkom 3 046 (necelých 20%), zistíme, že absolventi najpočetnejšiu skupinu nezamestnaných Trenčianskeho kraja rozhodne netvoria.
„Sme lídrom (TSK, pozn.) v oblasti zavádzania systému duálneho vzdelávania na stredných školách, máme viac ako 300 žiakov.“
Systém duálneho vzdelávania sa na území SR uplatňuje od roku 2015, pričom je pravdou, že v Trenčianskom samosprávnom kraji (TSK) je aktuálne zapojených viac ako 300 žiakov, presnejšie 303. V uplynulom šk. roku 2016/2017 mali najviac zapojených študentov, avšak prvé dva roky si v tesnom závese držali druhú pozíciu. Vyjadrenie Bašku ohľadom líderstva je teda trochu prismelé. Výrok však hodnotíme ako pravdivý.
1. apríla 2015 nadobudol účinnosť zákon č. 61/2015 Z.z. o odbornom vzdelávaní a príprave, ktorým sa v SR zavádza systém duálneho vzdelávania. S cieľom zvýšiť uplatnenie absolventov stredných odborných škôl sa prepája vzdelávanie na školách s praxou vo firmách v rôznych odvetviach. Na základe tzv. učebnej zmluvy sa vytvára akýsi partnerský vzťah medzi zamestnávateľom a žiakom, pričom zamestnávateľ zodpovedá za praktickú prípravu žiaka. Zamestnávateľ na poskytovanie takejto praktickej výučby potrebuje osvedčenie, ktoré vydáva príslušná stavovská alebo profesijná organizácia.
V školskom roku 2016/2017 mal najviac zapojených žiakov do duálneho vzdelávania Žilinský samosprávny kraj, ako uvádza nasledujúca tabuľka (.pdf, s. 12):
Iný zdroj žilinskému kraju v tomto roku pripisuje dokonca 294 zapojených žiakov stredných škôl.
Na nadchádzajúci školský rok boli pre TSK vytvorené podmienky pre zapojenie až 500 žiakov. Podľa dostupných údajov sa zapojila 303 žiakov, teda vo výroku spomínaných "viac ako 300 žiakov".
TSK sa však viac krát prehlásila za lídra, na svojom webe mimo iného uvádza:
"Trenčiansky samosprávny kraj je lídrom v systéme duálneho vzdelávania, do ktorého je v kraji v tomto školskom roku zapojených 12 stredných odborných škôl, 36 zamestnávateľov a 303 žiakov. Tieto čísla predstavujú takmer 22% z celkového počtu 1393 žiakov, resp. 23,5% z celkového počtu 51 stredných odborných škôl zapojených do systému v celonárodnom merítku. TSK však vo svojej snahe nepoľavuje a má naďalej ambíciu ísť ostatným župám príkladom, keď pre školský rok 2017/2018 ponúkajú zamestnávatelia zapojení do systému duálneho vzdelávania žiakom predbežne viac ako 500 voľných miest."
TASR tiež informuje o líderských ambíciách TSK. K situácii sa bližšie vyjadroval Plánek z Úradu TSK:
"V TSK sú stále najžiadanejší mechanici, konkrétne odbor mechanik nastavovač. Firmy v kraji pre tento odbor ponúkajú až 98 učebných miest, pre odbor mechanik mechatronik 53 učebných miest. Tieto odbory môžu žiaci v kraji študovať v Strednej odbornej škole (SOŠ) v Dubnici nad Váhom, SOŠ strojníckej v Považskej Bystrici, SOŠ v Prievidzi alebo Strednej priemyselnej škole v Novom Meste nad Váhom. Žiaci z týchto škôl už počas štúdia praxujú vo veľkých úspešných firmách v regióne, ako sú Kuka, Matador, Continental, Danfoss Power Solutions, Brose, Askoll, Emerson, Manz, RONA a podobne."
V médiách sa však objavuje aj kritika respektíve nedostatky aktuálneho nastavenia systému duálneho vzdelávania na území SR. DM drogerie markt, ktorá je tiež zapojená do daného systému, sa domnieva, že: "aj napriek tomu, že SDV (systém duálneho vzdelávania, pozn.) bol predminulý rok zavedený do praxe, nepostačuje to na uspokojenie potrieb absentujúcej odbornosti. Záujem zo strany žiakov o SDV zatiaľ veľký nie je, pričom dm vidí príčinu v nízkej informovanosti spoločnosti aj zo strany zriaďovateľov základných škôl a štátu o SDV a jeho výhodách tak pre žiaka, ako aj rodiča. Absentuje aj starostlivosť o školy v zmysle pripravenosti, informovanosti a spolupráce s ministerstvom školstva či VÚC. Spolupráca so základnými školami taktiež nie je uspokojivá. Podpisuje sa tu však aj rodič, ktorý zatiaľ nerieši uplatniteľnosť svojho dieťaťa po ukončení štúdia na trhu práce."
„Aktuálne boli sme úspešní (TSK, pozn.) v štyroch projektoch na rekonštrukciu ciest druhej triedy v celkovom objeme viac ako 17 miliónov eur.“
Ministerstvo pôdohospodárstva a rozvoja vidieka SR v máji 2017 schválilo TSK štyri projekty týkajúce sa rekonštrukcie ciest II. triedy. Celková výška nenávratných finančných príspevkov skutočne prevyšuje sumu 17 miliónov eur (17 560 743, 20 EUR), ako uvádza Baška. Výrok preto hodnotíme ako pravdivý.
Po schválení sa uskutoční v rámci Integrovaného regionálneho operačného programu rekonštrukcia štyroch úsekov ciest v Trenčianskom samosprávnom kraji. Konkrétne sa bude jednať o nasledovné projekty:
Rekonštrukcia cesty č. II/516 Trenčianska Teplá – Dežerice, 1. a 2. ETAPA- výška nenávratného finančného príspevku bude tvoriť 4 508 188,01 EUR a celkové oprávnené výdavky budú predstavovať 4 745 461,06 EUR
Rekonštrukcia cesty č. II/517 Považská Bystrica (most Orlové) – Domaniža – ETAPA č. 1- výška nenávratného finančného príspevku predstavuje 4 498 133,76 EUR a celkové oprávnené výdavky vychádzajú na 4 734 877,64 EUR.
Rekonštrukcia cesty č. II/579 Hradište – Partizánske – nenávratné finančné príspevky z projektu tvoria 5 168 066,49 EUR a celkové oprávnené výdavky 5 440 069,99 EUR
Rekonštrukcia cesty č. II/581 Nové Mesto nad Váhom – Myjava, I. etapa – pri realizácii tohto projektu budú nenávratné finančné príspevky predstavovať sumu 3 386 354,94 EUR a celkové oprávnené výdavky 3 564 584,15 EUR
„Sme prvý spomedzi krajov (TSK, pozn.), ktorý má participatívny komunitný rozpočet, teda o časti financií rozhodujú priamo občania kraja.“
Participatívny rozpočet majú už niektoré mestá ako napríklad Banská Bystrica, Trnava či Partizánske. Avšak spomedzi VÚC, je Trenčiansky kraj prvým, ktorý takýto rozpočet zavádza. Výrok preto hodnotíme ako pravdivý.
Myšlienka participatívneho rozpočtu sa zrealizovala
v 80. rokoch 20. storočia v brazílskom meste Porto Alegre a v súčasnosti sa uplatňuje v mnohých európskych mestách – vo Francúzsku, Nemecku, Španielsku, Holandsku či Anglicku. Jeho zmyslom je zapojiť občanov do rozhodovania o rozdelení časti financií z rozpočtu, o určení priorít: "Participatívny rozpočet je proces priamej, dobrovoľnej a všeobecnej demokracie zabezpečujúcej ľuďom možnosť diskutovať o všetkom, čo sa týka verejného rozpočtu a politiky a zároveň prijímať relevantné rozhodnutia."
Medzi prvé mestá na Slovensku, ktoré zaviedli participatívny rozpočet boli Magistrát mesta Bratislavy (2011 – 2013), Ružomberok (2011), Banská Bystrica (2013) a Bratislava – Nové mesto (.ppt, s. 5). Postupne sa pridávajú aj ďalšie mestá (ako Trnava či Partizánske) a od roku 2017 má participatívny rozpočet aj TSK, ako prvý samosprávny kraj.
20. marca 2017 sa konalo zasadnutie zastupiteľstva TSK, na ktorom sa z rozpočtu pre rok 2017 vyčlenilo 99 tisíc eur, o použití ktorých rozhodnú občania v hlasovaní. Jeden projekt môže z vyčlenených finančných prostriedkov získať maximálne 2 200 eur. O zisk istej čiastky z rozpočtu prejavilo záujem 35 projektov, pričom si hlasy občanov mohli získať do 15. júla 2017.
"V obálkach doručených na TSK sa nachádzali projekty napr. z oblasti kultúry, sociálnej pomoci, sociálnych služieb či voľnočasových aktivít. Zo župných peňazí sa tak možno zrealizuje projekt chránenej dielne – kaviarne, turistické tvorivo-hravé podujatie pre rodiny s deťmi na trenčianskej Brezine či napr. sa postavia nové ihriská."
„V Nemocnici s poliklinikou v Považskej Bystrici je vybudovaný nový urgentný príjem, v Myjave sme otvorili (TSK, pozn.) dve nové oddelenia a verejnú nemocničnú lekáreň.“
V roku 2015 sa v nemocnici v Považskej Bystrici, podľa dostupných informácii, zrekonštruoval urgentný príjem a v Myjave sa, v tom istom roku, otvorilo oddelenie pre dlhodobo chorých a zrenovované bolo detské oddelenie a otvorená lekáreň. Oddelenia boli otvorené nielen vďaka financiám poskytnutím TSK, ale aj zo štátneho rozpočtu či od rôznych sponzorov. Výrok však hodnotíme ako pravdivý.
V roku 2015 došlo k otvoreniu nového urgentného príjmu v nemocnici s poliklinikou v Považskej Bystrici. Náklady súvisiace s rekonštrukciou presiahli 350 tis. eur, z toho poskytol 250 tis. eur TSK a zvyšok bol dotáciou z Ministerstva financií SR: "Rekonštrukcia spočívala najmä v stavebných prácach a zakúpení nového prístrojového vybavenia. Na urgentnom príjme pribudol aj nový prihlasovací a vyvolávací systém, klimatizované čakárne a ambulancie."
Do nemocnice v Považskej Bystrici bolo v roku 2015 celkovo investovaných viac ako 600 tis. eur. V roku 2016 bolo do tejto nemocnice investovaných ďalších vyše 700 tis. eur: "V lôžkovej časti nemocnice jazdia 2 nové lôžkové a 2 osobné výťahy, ktoré nahradili pôvodné takmer 40-ročné výťahy.Chirurgovia operujú na novom operačnom stole, kraj investoval aj do nákupu ďalšej techniky: zakúpila sa operačná lampa, echokardiograf či chirurgická odsávačka. V roku 2016 sa tiež kompletne zrekonštruovala operačná sála a ďalšie priestory na Oddelení otorinolaryngológie (ORL), na ktorom sa obnovilo aj technologické vybavenie."
Investície do tejto nemocnice zrejme neboli poslednými, tento rok sa predseda TSK, Baška, vyjadril: „Aj v tomto roku máme pre považskobystrickú nemocnicu pripravené financie na investície, ktoré uľahčia prácu zamestnancom interného oddelenia. Po zrušení interného oddelenia v Ilave a zmenách v pohotovostných službách sa zvýšil tlak práve na interné oddelenie považskobystrickej nemocnice. Chceme pomôcť tomuto oddeleniu tak, že sa vytvorilo geriatrické oddelenie, pevne verím, že nám to poisťovne zazmluvnia a v priebehu tohto roka by sme mohli takto interné oddelenie odľahčiť.“
V roku 2015 sa tiež dostalo aj na nemocnicu v Myjave, kde bolo otvorené nové oddelenie pre dlhodobo chorých, ktoré v tejto oblasti chýbalo. TSK, ktorý je zriaďovateľom tejto nemocnice, uvádza: „Trenčiansky samosprávny kraj prispel na rekonštrukciu oddelenia sumou takmer 30.000 eur, oddelenie má 25 lôžok v priestranných izbách. Lekárska a ošetrovateľská starostlivosť je poskytovaná kvalifikovaným tímom zdravotníckych pracovníkov pod vedením Jozefa Novotného.“
V októbri 2015 došlo k otvoreniu renovovaného detského oddelenia: "Oddelenie má 20 lôžok, z ktorých je 12 pre deti od 3 — 19 rokov a 8 pre dojčatá a batoľatá od 0 do 3 rokov. Umožňujeme aj hospitalizáciu matiek ako sprievodných osôb k ďeťom, pre ktoré je vyčlenených 9 lôžok."
Na webovom sídle samotnej nemocnice sa zasa píše nasledovné: "Boli urobené viaceré aktivity, ako zriadenie nového oddelenia pre dlhodobo chorých, celková rekonštrukcia detského oddelenia, ktoré boli realizované za pomoci sponzorských príspevkov, hlavne Mestského úradu Myjava, bola urobená ‘rekonštrukcia a modernizácia výťahov’, realizovaná prostredníctvom investora, Trenčianskeho samosprávneho kraja."
V novembri 2015 bola v tejto nemocnici otvorená aj lekáreň "Prvá kopaničiarska lekáreň" Predseda TSK, Baška, sa vyjadril, že v roku 2015 bolo do nemocnice s poliklinikou investovaných takmer štvrť milióna eur z rozpočtu TSK.
„Podľa najaktuálnejšieho rebríčka z novembra 2015 sa Trenčiansky samosprávny kraj stal najväčším skokanom v transparentnosti, poskytovaní informácií a otvorenosti. Za posledné sledované obdobie si polepšil najviac, o viac ako 18 percentuálnych bodov.“
Transparency International v roku 2015 po tretí krát vytvorila rebríček transparentnosti miest a VÚC. Trenčiansky samosprávny kraj sa síce nachádza na poslednom mieste v rebríčku (so známkou "C-"), ale je pravdou, že od roku 2013 zaznamenal nárast o 18 percentuálnych bodov. Mal tak najvýraznejší posun v transparentnosti podľa hodnotiacich kritérií daného rebríčka. Výrok preto hodnotíme ako pravdivý.
Transparency International skúmala transparentnosť miest a VÚC v roku 2011, 2013 a 2015. Najtransparentnejšou župou sa všetky tri razy stala Banskobystrická župa (s hodnotením C+, B+, B-). Trenčiansky samosprávny kraj skončil zasa tri razy na mieste poslednom (D+, D-, C-). Pri hodnotení sa bralo do úvahy jedenásť kategórii ako napríklad prístup k informáciám, účasť verejnosti na rozhodovaní, dotácie a granty či etika a konflikt záujmov.
V roku 2015 zaznamenali významný posun vpred dve župy – trenčianska a žilinská. Tá trenčianska si polepšila o 18 percentuálnych bodov. Jej úspešnosť je na úrovni 41 %. V TSK došlo k zvýšeniu po prevzatí župy Jaroslavom Baškom (Smer-SD) od Pavla Sedláčka (HZDS):
"V Trenčíne napríklad začali na rozdiel od minulosti vopred zverejňovať materiály k zastupiteľstvám, aj zápisnice zo zasadnutí, pri výberových konaniach začali používať písomné testovanie a župa si upravila aj riešenie potenciálneho konfliktu záujmov pri verejnom obstarávaní."
Treba tiež upozorniť na zmenu metodiky medzi rokmi 2013 a 2015, ako uvádza samotná Transparency. Bez reflektovania zmeny metodiky by si totiž trenčianska župa polepšila "len" o 13 percentuálnych bodov.
„Kúpele (v Bojniciach, pozn.) (…) ak by im bolo umožnené zrealizovať svoje rozvojové plány, dokázali by aj bez dotácií zamestnať až 1200 ľudí z regiónu.“
Renáta Kaščáková uvedené tvrdila na svojom blogu z marca 2017, pričom jediný projekt, ktorý je medializovaný a týka sa kúpeľov má podľa plánu zamestnať výrazne menej ľudí ako 1 200. Výrok preto hodnotíme ako nepravdivý.
V júni 2017 sa v médiách objavila informácia o detailoch plánu prestavby bojnických kúpeľov, pričom má byť postavený nový wellness hotel s celoročným aquaparkom i vyhliadková veža. Stavebné práce sú naplánované na začiatok roka 2018, pričom problém mal riaditeľ kúpeľov s Krajským pamiatkovým úradom. Ten mu zamietol prvotne plánovanú výšku hotela i vyhliadkovej veže: „Hotel v pôvodnej veľkosti by zásadne zmenil chránenú siluetu a panorámu sídelného celku a vytvoril nový akcent a dominantu v chránených diaľkových pohľadoch na historické jadro mesta Bojnice s dominantnými kultúrnymi pamiatkami. Silueta a panoráma mesta Bojnice je chránená, v rámci vyhláseného ochranného pásma, i v širších krajinných vzťahoch."
Podľa riaditeľa kúpeľov Eliáša, má nový hotel zamestnať až 120 nových pracovníkov, ďalších 50 bude potrebných na zabezpečenie chodu aquaparku. Tvrdí, že prácu by si tu mohli nájsť aj baníci, kedže niektoré miesta budú mať technický ráz. Hospodárske noviny zasa uvádzajú, že má hotel zamestnať "len" 50 pracovných síl.
Projekt má byť dokončený do roku 2021 a bude stáť 32 mil. eur. Kúpele pritom majú zámer financovať tento projekt vlastných prostriedkov.
„…krajských nemocníc, ktoré majú najväčšie dlhy po lehote splatnosti.“
V rebríčku nemocníc s najvyšším dlhom po lehote splatnosti sa v roku 2015 umiestnili nemocnice v zriaďovateľskej pôsobnosti TSK na prvých troch priečkach. Výrok preto hodnotíme ako pravdivý.
Dlhy nemocníc sú dlhodobom problémom Slovenskej republiky – či už ide o nemocnice v zriaďovateľskej pôsobnosti ministerstva zdravotníctva SR, VÚC či súkromné nemocnice. V roku 2016 dosiahli záväzky po lehote splatnosti sumu 647,24 mil. eur.
"Najviac v súčasnosti nemocnice dlžia dodávateľom špeciálneho zdravotníckeho materiálu, Sociálnej poisťovni, dodávateľom liekov a Národnej transfúznej službe. Dokopy ide o 87 percent z celkového dlhu. Podľa T. Druckera je ale najhoršia platobná disciplína voči Sociálnej poisťovni. Kým tá totiž vlastní prevažne pohľadávky staršie ako dva roky, v prípade ostatných veriteľov ide o pohľadávky so splatnosťou do dvoch rokov," píše Trend.
Z tohto dôvodu minister zdravotníctva SR, Drucker, pripravuje ďalšie oddlženie nemocníc (v poradí už piate za 17 rokov), ktoré bude viazané na splnenie podmienok s cieľom postupne dosiahnuť vyrovnané hospodárenie nemocníc.
INEKO vytvoril rebríček nemocníc, v ktorom hodnotil za obdobie 2012 – 2015 spokojnosť pacientov, kvalitu poskytovanej zdravotnej starostlivosti, hospodárenie a transparentnosť. Najviac bodov získala Fakultná nemocnica v Nitre (kategória "Štátne univerzitné a fakultné nemocnice") a Ľubovnianska nemocnica n. o. (Kategória "Všeobecné nemocnice").
TSK je zriaďovateľom troch nemocníc – Nemocnice s poliklinikou v Považskej Bystrici, Nemocnica s poliklinikou Prievidza so sídlom v Bojniciach a Nemocnica s poliklinikou Myjava.
Jedným z hodnotiacich činiteľov bol pod hospodárením nemocníc – dlh po lehote splatnosti (0 – 100 b.). Najmenej bodov získala Nemocnica s poliklinikou Považská Bystrica ( 0 b.), Nemocnica s poliklinikou n.o. Revúca (1 b.), Nemocnica s poliklinikou Prievidza so sídlom v Bojniciach (2 b), Univerzitná nemocnica Bratislava (2 b.). Nemocnica s poliklinikou Myjava nebola uvedená v celkovom hodnotení.
INEKO však prezentuje aj samostatný rebríček nemocníc s najväčším dlhom po lehote splatnosti, v ktorom sú v roku 2015 prvé tri miesta obsadené práve nemocnicami v zriaďovateľskej pôsobnosti TSK:
„A napokon, potrebujeme aj reštart školstva, v TOP 10 hodnotení Ineko nemáme ani jedno gymnázium.“
Podľa posledného rebríčku základných a stredných škôl od INEKO sa v TOP 10 nenachádza ani jedno gymnázium z Trenčianskeho samosprávneho kraja. Výrok preto hodnotíme ako pravdivý.
22. decembra 2016 bol aktualizovaný rebríček základných a stredných škôl od INEKO. Medzi TOP 10 základnými školami sa nachádzajú 4 z okresov v TSK. Základné školy však nepatria do kompetencie župy, ale obci. V rebríčku stredných odborných škôl, ktoré už pod kompetenciu župy patria, má TSK dve školy – Obchodnú akadémiu v Považskej Bystrici (9.) a Strednú zdravotnícku školu v Trenčíne (10.). A ako uvádza aj Štefan Škultéty vo výroku, na prvých desiatich miestach v hodnotení gymnázií sa neumiestnilo ani jedno z okresov v rámci TSK.
INEKO tiež uvádza, že hodnotenie neodráža komplexne kvalitu školy, pretože sa zameriava čisto na výsledky žiakov:
"Výsledky vstupujúce do rebríčkov nezohľadňujú rozdiely medzi žiakmi jednotlivých škôl spôsobené inými faktormi, než je vzdelávací proces (napríklad rozdiely v sociálnom zázemí), nepokrývajú celý obsah vzdelávania a nemerajú ani pridanú hodnotu školy, čiže to, aké zručnosti a vedomosti škola v danom období odovzdala svojim žiakom. Rebríčky tak môžu byť užitočným pomocným ukazovateľom pri výbere školy, najmä by však mali pritiahnuť záujem verejnosti k diskusiám o kvalite škôl. Pre získanie presnejšieho obrazu by sa rodičia mali škôl pýtať na ďalšie uplatnenie absolventov, či už v prijímaní na vyšší stupeň vzdelávania alebo pri vstupe na trh práce. Dôležité sú aj informácie o účasti študentov na rôznych súťažiach, o technickom vybavení alebo o štruktúre predmetov."
„Po desiatich rokoch vo funkcii primátora mesta si myslím, že som nadobudol dostatok skúseností a zručností na to, aby som bol pripravený zastávať aj pozíciu župana Trenčianskeho kraja.“
Škultéty sa stal primátorom v roku 2006, teda skúsenosti naberá už jedenásť rokov. Výrok však hodnotíme ako pravdivý, kedže naozaj dlhé obdobie zastáva túto funkciu. To, či nadobudol dostatok skúseností a zručnosti, neoverujeme.
Štefan Škultéty je rodák z Trenčianskych Teplíc, ktorý svoje študentské roky prežil na City University Bellevue a na Univerzite Komenského, fakulte manažmentu. Bol členom SDKÚ-DS, z ktorej vystúpil v roku 2014. Vo "veľkej" politike sa angažoval ako radca ministra obrany či asistent poslanca NR SR. V životopise, na webovom sídle mesta Trenčianske Teplice, sa uvádza, že absolvoval rôzne stáže dotýkajúce sa problematiky samosprávy (na úrovni komunálnej aj regionálnej) a tiež EÚ (najmä čerpania eurofondov).
Po prvý krát sa stal primátorom v roku 2006. Potom bol opätovne zvolený v rokoch 2010 a 2014. Od roku 2013 je aj poslancom zastupiteľstva TSK, pričom pôsobí v Komisii legislatívno-právnej a Komisie regionálneho rozvoja a cestovného ruchu. Taktiež je predsedom Sekcie kúpeľníctva a cestovného ruchu pri Rade ZMOS.
„Prečo v celej veci mlčí aj vedenie Trenčianskeho samosprávneho kraja (…) Mlčky sa prizerá na to šialené zaobchádzanie so životným prostredím i ľuďmi v tomto kraji a ani len nepripomienkovalo konanie o vplyvoch na životné prostredie.“
Tvrdenie Renáty Kaščákovej pochádza z blogu a týka sa dopadov rozširovania ťažby v 12. ťažobnom poli DP Nováky. Trenčiansky samosprávny kraj (TSK) nepripomienkoval návrh Hornonitrianskych baní Prievidza vo veci vplyvu na životné prostredie. Hoci o miere negatívnych dopadov na životné prostredie ide o spornú a nedoriešenú otázku, výrok hodnotíme ako pravdivý.
Krajský koncept ochrany životného prostredia má v TSK na starosti Odbor investícií, životného prostredia a vnútornej prevádzky, konkrétne Oddelenie investícií, životného prostredia a územného plánovania. K jeho hlavným kompetenciám patrí vydávanie stanovísk k zámerom, podliehajúcim posúdeniu vplyvov na životné prostredie a stanovísk k operačným programom v rámci medzirezortného pripomienkovania.
Kaščáková naráža na povolenie ťažby uhoľných zásob v 12. ťažobnom poli v ťažobnom úseku Nováky, dotknutými územiami sú pritom obce Nováky, Koš, Opatovce nad Nitrou (okres: Prievidza). TSK nemal vo veci vplyvu ťažby na životné prostredie pripomienky. V záverečnom stanovisku (.pdf, s. 19) je uvedená jediná pripomienka TSK a tá sa týka zásahov do krajinnej štruktúry v podobe prekládok vodných tokov Nitra a Handlovka, železničnej trate a iných sietí. TSK so zámerom súhlasí, problém vidí len v územnoplánovacej dokumentácii.
Zámer HBP o rozšírení ťažby naopak ostro kritizovali Kúpele Bojnice a.s. spolu so Spoločenstvom vlastníkov súkromného lesa a pasienkov, ktoré sa obávajú ohrozenia a poškodenia liečivých termálnych prameňov. Bojnické kúpele sa v svojich pripomienkach k zámeru (.pdf, s. 20) odvolávajú na posudok znalca v oblasti životného prostredia, geológie, vodného a odpadového hospodárstva Doc. Ing. Michala Bartku, Csc., z roku 2011 a takisto na geologickú štúdiu Štátneho geologického ústavu Dionýza Štúra (ŠGUDŠ) o negatívnych dopadoch rozšírenia ťažby. Na záver správy o rozhodnutí Ministerstvo vyvracia tvrdenie Bojnických kúpeľov o hrozbe pre termálnu pramene. Tvrdí, že žiaden z citovaných zdrojov, ani výsledky geologických, hydrogeologických či ložiskových prác nepotvrdili interpretáciu prieniku termálnych vôd do banských vôd ani do banských priestorov (.pdf, s. 38).
Kúpele Bojnice, Spoločenstvo vlastníkov súkromného lesa a pasienkov so sídlom v Opatovciach nad Nitrou a jeden obyvateľ podali proti rozhodnutiu ministerstva rozklad. Tvrdia totiž, že neprebehla dostatočná diskusia na odbornej úrovni a hrozia tiež prievaly: "…rozširujúca ťažba smerom k územiu kúpeľov zväčšuje depresie v Novákoch a presmerovanie vôd pritekajúcich do bojnickej vysokej kryhy, čo môže spôsobiť náhly prieval termálnych liečivých vôd do banských chodieb, čím nezvratne poškodí zdroje liečivých vôd."
Rozkladová komisia rozhodla, že je potrebné znova posúdiť vplyv na životné prostredie, keďže sa odbor ministerstva životného prostredia "nezaoberal podrobným preskúmaním a vyhodnotením vecných námietok uvedených v podaných rozkladoch, nakoľko zistil také procesné pochybenie, v dôsledku ktorého je potrebné napadnuté rozhodnutie zrušiť."
Aj zástupcovia mimovládnych organizácii vyzvali ministra Sólymosa, aby bolo zámerom štátu skôr utlmiť ako prehlbovať ťažbu, zdôrazňujú najmä negatívne dôsledky na zdravie ľudí a upozorňujú aj na stanoviská Európskej komisie. Tá sa vyjadrila, že: „Podpora na výrobu elektriny z hnedého uhlia nízkej kvality vyťaženého na Slovensku je príkladom subvencií škodlivých pre životné prostredie.“ (.pdf, s. 20)
„Vďaka systému elektronických aukcií každý rok ušetrí (TSK, pozn.) dva milióny eur.“
V roku 2016 ušetril EKS a elektronické aukcie TSK približne dva a pol milióna eur. Samotné e-aukcie mali v roku 2016 ušetriť "len" okolo 855-tisíc eur (rozdiel vstupnej a výstupnej ponuky). Navyše nemožno považovať uvedenú sumu ako nejaké pravidlo ako naznačuje Baška. Výrok preto hodnotíme ako nepravdivý.
Popis a systém fungovania elektronických aukcií je vysvetlený v publikácii Transparency International Slovensko: „E-aukcia pri verejnom obstarávaní je on-line dynamická aukcia odohrávajúca sa v reálnom čase medzi obstarávateľom a skupinou pred-kvalifikovaných záujemcov, ktorí navzájom súťažia, aby získali zákazku na dodanie tovarov, služieb, prípadné prác. Títo záujemcovia o zákazku medzi sebou súperia opakovaným ponúkaním .novej ceny za svoj(u) tovar/službu/verejnú prácu prostredníctvom internetu používaním špeciálneho softwaru, a to tak, že predkladajú stále nižšie cenové ponuky v priebehu stanoveného času.“ (.pdf, s.145).
Podľa Smernice č.2004/18/ES, čl. 1, ods.7. Európskej únie je e-aukcia: „opakujúci sa proces využívajúci elektronické zariadenie na predloženie nových cien upravených smerom nadol a/alebo nových hodnôt týkajúcich sa určitých charakteristických parametrov ponúk, ku ktorému dôjde po úvodnom úplnom vyhodnotení ponúk a ktorý umožní zostavenie poradia ponúk použitím metód automatického vyhodnocovania.“ (.pdf, s.11).
V citovanej publikácii sa píše aj o úsporách, teda znížení nákladov pri využívaní e-aukcií: „…každý dodatočný uchádzač v rámci e-aukcie prináša v priemere pokles ceny okolo 2,9 %, pritom však nezáleží na tom, či sa jedná o stavebné práce alebo informačné technológie. Použitie elektronických aukcií je v porovnaní s klasickým postupom pri alokácii verejnej zákazky spojené s rastom počtu podaných ponúk o jednotku, čo by pri veľmi hrubej kalkulácii znamenalo priemerný pokles vysúťaženej ceny o cca 2,9 % predpokladanej ceny.“ (.pdf, s.16).
1. júla 2014 bolo spustené elektronické trhovisko, a to na základe zákona č. 343/ 2015 Z.z. o verejnom obstarávaní. Avšak až od 1. marca 2015 majú všetci verejní obstarávatelia povinnosť cezeň obstarávať. Elektronické trhovisko je jeden z nástrojov boja proti korupcii a je prvou súčasťou EKS. Ministerstvo vnútra riadi EKS, pričom prevádzku zabezpečuje konzorcium Anasoft, Slovak Telekom a TASR. O EKS sa vyjadroval aj premiér Fico: "Je to veľmi účinný nástroj pre všetky štátne inštitúcie, samosprávy a obce, ktoré budú cez trhovisko nakupovať bežné tovary a služby. Každý, kto bude mať záujem o takýto obchod, zadá adresu www.eks.sk, zadá, čo si želá kúpiť, pritom nikto nevie, kto nakupuje a kto dal ponuku. Vyhrá najlepšia cena." (TASR)
Kauza útokov v Nitre a záhadné novinky u tajných (V politike, 9. február 2014)
Výsledky volieb do samosprávnych krajov (O 5 minút 12, 10. november 2013)